b'\n_START_ARTICLE_\nLadislav \xc5\xa0m\xc3\xadd\n_START_SECTION_\nUra\n_START_PARAGRAPH_\n\xc5\xa0m\xc3\xadd on HC Liberecin kasvatti. H\xc3\xa4n debytoi T\xc5\xa1ekin Extraliigassa kaudella 2002\xe2\x80\x932003, jolloin 16-vuotias \xc5\xa0m\xc3\xadd pelasi nelj\xc3\xa4 ottelua ilman tehopisteit\xc3\xa4. Kausi 2003\xe2\x80\x932004 oli h\xc3\xa4nelle tulokasvuosi Extraliigassa. \xc5\xa0m\xc3\xadd teki 45 runkosarjaottelussa tehot 1+1=2. H\xc3\xa4n vahvisti kev\xc3\xa4\xc3\xa4ll\xc3\xa4 2004 my\xc3\xb6s sarjatasoa alempana 1. N\xc3\xa1rodn\xc3\xad hokejov\xc3\xa1 ligassa pelaavaa HC Beroun\xc5\xa1t\xc3\xad Medv\xc4\x9bdia. Mighty Ducks of Anaheim varasi \xc5\xa0m\xc3\xaddin ensimm\xc3\xa4isell\xc3\xa4 kierroksella 9. pelaajana NHL:n varaustilaisuudessa 2004. H\xc3\xa4n pelasi viel\xc3\xa4 kauden 2004\xe2\x80\x932005 Liberecissa, jossa \xc5\xa0m\xc3\xadd teki 39 runkosarjaottelussa tehot 1+3=4._NEWLINE_\xc5\xa0m\xc3\xadd siirtyi kaudeksi 2005\xe2\x80\x932006 Mighty Ducks of Anaheimin organisaatioon tehdess\xc3\xa4\xc3\xa4n joukkueen kanssa kolmivuotisen tulokassopimuksen elokuussa 2005. H\xc3\xa4n pelasi koko kauden sen farmijoukkue Portland Piratesissa, jossa \xc5\xa0m\xc3\xadd teki 71 runkosarjaottelussa tehot 3+25=28. Hein\xc3\xa4kuussa 2006 Ducks kauppasi \xc5\xa0m\xc3\xaddin, Joffrey Lupulin, ensimm\xc3\xa4isen kierroksen varausvuoron kes\xc3\xa4lle 2007 sek\xc3\xa4 ensimm\xc3\xa4isen ja toisen kierroksen varausvuoron kes\xc3\xa4lle 2008 Edmonton Oilersiin vaihdossa Chris Prongeriin. \xc5\xa0m\xc3\xadd otti paikkansa Oilersin kokoonpanosta syksyn 2006 harjoitusleirin j\xc3\xa4lkeen ja h\xc3\xa4n pelasi joukkueessa koko kauden 2006\xe2\x80\x932007. \xc5\xa0m\xc3\xadd teki tulokaskaudellaan 77 runkosarjaottelussa tehot 3+7=10. H\xc3\xa4n pelasi kauden aikana my\xc3\xb6s NHL:n nuorten t\xc3\xa4hdist\xc3\xb6ottelussa. Kauden 2007\xe2\x80\x932008 \xc5\xa0m\xc3\xadd aloitti AHL-joukkue Springfield Falconsissa, mutta h\xc3\xa4n pelasi siell\xc3\xa4 vain kahdeksan ottelua tehoin 1+4=5, kunnes \xc5\xa0m\xc3\xadd kutsuttiin takaisin yl\xc3\xb6s. Sittemmin h\xc3\xa4n on vakiinnuttanut paikkansa Oilersin kokoonpanossa._NEWLINE_Kaudella 2008\xe2\x80\x932009 \xc5\xa0m\xc3\xadd teki yhden kauden piste-enn\xc3\xa4tyksens\xc3\xa4 NHL:ss\xc3\xa4 tekem\xc3\xa4ll\xc3\xa4 60 ottelussa 11 sy\xc3\xb6tt\xc3\xb6pistett\xc3\xa4. Kes\xc3\xa4ll\xc3\xa4 2009 Oilers tarjosi \xc5\xa0m\xc3\xaddin, Andrew Coglianon ja Dustin Pennerin vaihtokaupassa Ottawa Senatorsin t\xc3\xa4htipelaajaan Dany Heatleyyn. Heatley kuitenkin kielt\xc3\xa4ytyi Oilersin sopimustarjouksesta ja siirtyi kaudeksi 2009\xe2\x80\x932010 San Jose Sharksiin. \xc5\xa0m\xc3\xadd teki elokuussa 2009 kaksivuotisen ja 2,6 miljoonan dollarin arvoisen jatkosopimuksen Oilersin kanssa.'